SKRIFTLIG FORESPØRGSEL E-2253/01

af Alexandros Alavanos (GUE/NGL) til Kommissionen

(26. juli 2001)

Om: Undersøgelse af nederlag i skolen i Den Europæiske Union

Uddannelse og erhvervsuddannelse af de unge er faktorer af overordentlig væsentlig betydning, fordi de bidrager til at gøre de unge i stand til fuldt ud at udvikle deres personlighed og deres potentiale samt deltage fuldt ud og spille en aktiv rolle i udviklingen af de europæiske samfund. Nederlag i skolen har derfor håndgribelige personlige og sociale følger for det enkelte individ og samfundet, og disse følger rækker langt ud over uddannelse og erhvervsuddannelse.

I programmet Forskning, Teknologi og Udvikling (FTU) gives der mulighed for finansiering af undersøgelser og forslag i forbindelse med nederlag i skolen i EU-medlemsstaterne.

Ved Kommissionen, om der af forskningscentre og universiteter er forelagt forslag vedrørende skolenederlag? Er proceduren for vurdering af disse forslag blevet indledt? Foreligger der nogen resultater?

Svar afgivet på Kommissionens vegne af af Philippe Busquin

(12. oktober 2001)

Programmet for målrettet socioøkonomisk forskning (MSF) i Fællesskabets fjerde rammeprogram for forskning og teknologisk udvikling (FTU) og nøgleaktionen forbedring af den samfundsøkonomiske vidensbase i det femte rammeprogram for FTU støtter samfundsvidenskabelig og humanistisk forskning og omfatter også i nogen grad forskning i forbindelse med uddannelsesspørgsmål. Der er i tilknytning til disse aktiviteter ingen projekter, som tager specielt sigte på skolenederlag. Det er derfor ikke muligt at foretage en sammenlignende vurdering af forslag om dette emne ud over de normale procedurer for uafhængig evaluering af forslag inden for hele nøgleaktionen. Der findes imidlertid nogle projekter, som behandler problemet skolenederlag i forbindelse med f.eks. overgangen fra uddannelse til arbejde, indvandring, social udelukkelse, uddannelsesændring, uddannelsesstyring osv.

Det mest relevante forskningsprojekt i forbindelse med skolenederlag i Fællesskabet har titlen: En sammenlignende analyse af overgangen fra uddannelse til arbejde i Europa og er blevet færdiggjort for nylig. Den afsluttende rapport samt en række videnskabelige afhandlinger og andre publikationer fra dette projekt findes på projektets netadresse: http://www.mzes.uni-mannheim.de/projekte/catewe/publ/publ_e.html.

Andre undersøgelser er blevet udført i forbindelse med Socrates-programmet, og to af dem er særlig interessante, når det gælder problemet skolenederlag:

- Succes for alle: forbedring af socialt udelukkede børns adgang til grundliggende færdigheder (1997/1999), som undersøger de forskellige uddannelsesstrategier for socialt udelukkede unge i Europa efter at have opdelt dem i tre kategorier: strategier for samme muligheder, samme behandling eller samme resultater.

- Skolesvigt og undervisning på sekundærtrinnet (1997/1999), som på den ene side omfatter rapporter fra Fællesskabets medlemsstater, der gør rede for antal og fordeling af dem, der svigter skolen på sekundærtrinnet, og på den anden side sammenlignende analyser af skolesvigternes særpræg og deres forhold til allerede givne ulighedsstrukturer. Forskerne har fremsat henstillinger til uddannelsespolitikerne om at tage hensyn til, at skolesvigt er en gradvis proces, der udvikler sig over mange år, og at de strukturelle og kulturbiografiske faktorer skal forstås i en større sammenhæng.